स्वर्णधारी सन्तोषीलाई कखराको सम्मान
१३ औं दक्षिण एसियाली खेलकुद (साग) की स्वर्ण विजेता धाविका सन्तोषी श्रेष्ठ शनिबार नगदसहित सम्मानित भएकी छन् ।नेपाल र नेपालीलाई अन्तर्राष्ट्रिय जगतमा चिनाउन सफल भएवापत कखरा स्कुलले आफ्नो वार्षिक खेलकुद दिवसको अवसरमा सन्तोषीलाई सम्मान गरेको हो ।
काठमाडौँ — १३ औं दक्षिण एसियाली खेलकुद (साग) की स्वर्ण विजेता धाविका सन्तोषी श्रेष्ठ शनिबार नगदसहित सम्मानित भएकी छन् ।नेपाल र नेपालीलाई अन्तर्राष्ट्रिय जगतमा चिनाउन सफल भएवापत कखरा स्कुलले आफ्नो वार्षिक खेलकुद दिवसको अवसरमा सन्तोषीलाई सम्मान गरेको हो ।धादिङकी सन्तोषीले नेपालमै भएको १३ औं सागको एथलेटिक्सतर्फ महिला १० हजार मिटर दौडमा स्वर्ण जितेकी थिइन् । कखराले यसअघि सागका कीर्तिमानी धावक वैकुण्ठ मानन्धर र नेपाललाई पहिलो अन्तर्राष्ट्रिय पदक दिलाएका धावक जितबहादुर केसीलाई सम्मान गरेको थियो । भर्खर स्कुल पढ्दै गरेका विद्यार्थीलाई खेलकुदप्रति आकर्षित गराउनुका साथै प्रोत्साहन होस् भन्ने हेतुले हरेक वर्ष सफलता पाएका खेलाडीलाई सम्मान गर्ने परम्परा बसालेको कखराकी प्रिन्सिपल निशा घिमिरेले बताइन् ।कखराका प्रबन्ध सञ्चालक उमानाथ निरौला र प्रिन्सिपल घिमिरेले सन्तोषीलाई नगद, प्रशंसा पत्र र मायाको चिनो प्रदान गरेका थिए । सम्मानित सन्तोषीले कखराका खेलकुद प्रतियोगिताहरुमा प्रतिस्पर्धी बालबालिकालाई पुरस्कार वितरण गरेकी थिइन् ।प्रिन्सिपल घिमिरेले खेलकुदको माध्यमबाट सन्तोषीले आर्जन गरेको नाम, इमान र प्रसिद्धिले कलिला बालबालिकालाई खेलकुदको महत्व बुझ्न र खेलकुद प्रतिभा विकसित गर्नमा ठूलो हौसला पुग्ने विश्वास व्यक्त गरिन् ।प्रबन्ध सञ्चालक निरौलाले बालबालिकामा कुनै न कुनै खेलकुदप्रतिको रुचि र प्रतिभा ७ वर्ष उमेर पूरा हुनुअघि नै विकसित हुने भएकाले कखराले बालबालिकाको रुचि र प्रतिभालाई समयमै पहिचान गरी विभिन्न खेलकुदमा सहभागी गराउने गरेको जानकारी दिए ।